Det har ikke været let at tørre tøj på tørresnoren på det seneste. De sidste tre dage har landsdelen været ramt af byger med store mængder regn, der har bragt både glæde og frustration. Om ikke andet har det spændende vejr bragt flotte billeder med sig. Herunder er nogle af nordjydernes skybrudsbilleder samlet. Og flot ser det altså ud. Men selvom himlen i dén grad har åbnet sig, har der faktisk ikke været skybrud i landsdelen. Det oplyser TV 2 Vejret. I Nordjylland blev der i Voerså Hede lørdag målt 11,7 millimeter på 30 minutter, hvilket er lige under grænsen for skybrud. Heller ikke mandag var der, trods store og pludselige mængder regn, skybrud i Nordjylland. Grænsen for et skybrud går nemlig på 15 millimeter regn på en halv time.

Opsummering:
De sidste dages spændende vejr har fået flere til at hive kameraet op af lommen.